Biblioteekboek halfeeu later ingehandigDie Herrick distriksbiblioteek het die brief op sosiale media gedeel. Foto: Facebook ŉ Amerikaanse student wat ŉ boek by ŉ biblioteek uitgeneem het, het die boek byna 50 jaar later met ŉ boetebetaling terugbesorg. Die Herrick distriksbiblioteek in Holland, Michigan, het ŉ brief van die voormalige student op sosiale media gedeel wat hy saam met die boek, wat handel oor die Tweede Wêreldoorlog, aan hulle gestuur het. In die brief verduidelik die man hy het die boek in 1967 uitgeneem terwyl hy ŉ student by die Hope-kollege was. “Êrens langs die pad het die boek tussen my persoonlike besittings beland wat ek in ŉ koffer terug gestuur het New York toe. Ek het intussen die koffer verskeie kere geskuif, maar tot onlangs nooit oopgemaak nie. Toe ek dit oopmaak, het ek jul boek gevind,” het die man geskryf. Hy het ŉ $100 (sowat R1600) donasie by die brief ingesluit vir die “enorme boete”.